新樂府 采詩官	監前王亂亡之由也
作者：白居易
朝代：唐

paragraphs: 采詩官，采詩聽歌導人言。
言者無罪聞者誡，下流上通上下泰。
周滅秦興至隋氏，十代采詩官不置。
郊廟登歌贊君美，樂府豔詞悅君意。
若求興諭規刺言，萬句千章無一字。
不是章句無規刺，漸及朝廷絕諷議。
諍臣杜口爲冗員，諫鼓高懸作虛器。
一人負扆常端默，百辟入門兩自媚。
夕郎所賀皆德音，春官每奏唯祥瑞。
君之堂兮千里遠，君之門兮九重閟。
君耳唯聞堂上言，君眼不見門前事。
貪吏害民無所忌，奸臣蔽君無所畏。
君不見厲王胡亥之末年，羣臣有利君無利。
君兮君兮願聽此，欲開壅蔽達人情。
先向歌詩求諷刺。